含元殿赋(并序)
李华（唐代）

宫殿之赋，论者以灵光为宗。然诸侯之遗事，盖务恢张飞动而已。自兹已降，代有辞杰，播于声颂，则无闻焉。夫先王建都营室，必相地形，询卜筮，考农隙。工以子来，虞人献山林之干，太史占日月之吉，虽班张左思，角立前代，未能备也。而曩之文士，赋长笛洞箫怀握之细，则广言山川之阻，采伐之勤，至于都邑宫室，宏模廓度，则略而不云。其体病矣。至若阴阳惨舒之变，宜于壮丽；栋宇绳墨之间，邻于政教。岂前修不逮？将俟圣德而启臣心，辄极思虑，作《含元殿赋》。陋百王之制度，出群子之胸臆，非敢厚自夸耀，以希名誉。欲使后之观者，知圣代有颂德民焉。其辞曰：

维皇高宗，穆端命于玄穹。万有千岁，钟景祚于洪裔。建北宫之尊严，上取法于天帝。乃图正殿之逌居，规崇山而定制。信神明幽赞，而人谋袭契。不然，何前王旷此之雄丽也？先是大司空帅其属，执度而相之曰：“美哉川后！”骛乎其大。坦坤灵兮配乾刚，坤顺乾而为龙，舒广衍兮走群山，纷却面而朝宗。陵正阳之弈弈，郁佳气之葱葱。盖昊天之作，而黄祇授元圣获以造新宫也。乃审于龟筮，龟筮协从，太卜以告，神人咸同。皇曰：“钦哉！是将而为朕宫。”因以鸿称，含元建名。

《易》乾坤之说曰：“含弘光大”，又曰：“元亨利贞”。括万象以为尊，特巍巍乎上京。则命征般硕之匠，下荆杨之材，操斧执斤者万人。涉碛砾而登崔嵬，择一干于千木。规大壮于乔枚，声坎坎于青云。若神踣而颠摧，势动连崖，拉风捽雷，倒劲梢于穷谷，斩巨柢于昭回。时也山祇效灵，波神作气，为桴为筏，羽叠鳞萃。朝泛江海，夕出河渭。云奔山横，交积于作宫之地。于是农事既收，灵台勿亟，子来而就役者，周邦畿而薄四海，咸忘劳而献力。乃张为广庭，考正极星，邦伯是经，国工研精。刬盘冈以为趾，太阶积而三重。因博厚而顺高明，筑凌天之四墉。四墉既列，太阶如截，下土相嵌，愕以沈沈。其始也，星锤电交于万堵，霜锯冰解于千寻。拥栋为山，攒杵如林，乃卜日星之吉，以成帝室。虹梁劲于中极，榱桷以砻密。折姑繇以为楹，隳乔山以为，乱重檐以切霞，炯素壁以留日。神标峻樀，鬼叠屋楣，高卑迭拒，寻尺相持。木从绳而后正，栋操宇而不危。阶莹冰级，瓦敷鳞差。荡晶景而升降，歘睒眥以交辉。耸大厦之奇杰，势将顿而复飞。爰诏有司，练日推时。徵考室于周颂，会公卿以发之。丕赫哉！如俯如跂，若合若离。踈森修邃以窅徼，况嶪騀而岩巍。谓冲飚激海兮，漩奫沦以无底；奔雷触山兮，掉巘崿而倾。石鲛拕首于堂庑，状出去而撑鬐。崇高之制，灵丘上盘。邻斗极之光辉，迩天汉之波澜。察凿枘之吞吐，吸山丛而水攒。建升龙之大旂，邈不至于阶端。峥嵘孱颜，下视南山。照烛无间，七耀回环。赤以突兀，摅闳弘以萧榝。捧帝座于三辰，衔天街之九达。进而仰之，骞龙首而张凤翼；退而瞻之，岌树巅而崪云末。嶷兮峨峨，巨鳌戴仙山而出沧波；划兮煌煌，烛龙坼穹宂而临北方。排层城而廓帝居，豁阊阖而面苍苍。左翔鸾而右栖凤，翘两阙而为翼。环阿阁以周墀，象龙行之曲直；夹双壶以鸿洞，启重闺之呀赫；趋堂涂之未半，望宸居而累息。惟上圣之钦明，爰听政而布德。去雕玑与金玉，绌汉京之文饰。炽丹雘于崚嶒，抗重霄而竞色。若乃紫微晨，彤墀夜明，云薄万拱，风交四荣。冬止其阳，则释裘而橐。夏休其阴，则捐以清。旂猎风而振响，叶坠露而成声。悬栌骈凑，竦柱奔列，复槛罾缀，高窗景爇。日翳而罙连，曤天开而中绝。形持神而欲离，足偻步而将跌。眝昭训之崇崇，瞵光范之揭揭。其南则丹凤启途，遐瞩荆吴，十扇开闭，阴阳睢盱。容鼎七局，方驾五车。示王者之无外，不树屏于清都。望仙辟于巽维，建福敞于坤隅。偃朱旗而橐玄甲，屯仡仡之骁夫。其后则深闱秘殿，曼宇踈楹。瑞木交阴，玄墀砥平。鲜风历庑，凌霰飘英，荫蔼武闉，增华穆清。玉烛内融，则嘉盛丰备，太阳临照，而天下文明。

古有六寝，御兹一人；今也三朝，繇古是因。布大命于宣政，澹玄心于紫宸。羲和弭节于通乾，望舒停景于观象。密勿旒康，臣人是仰。左黄阁而右紫微，命伊皋以为长。其下则鹖冠鱼服，良家茂族，厉禁非宜，金吾领之。其前则置两石以恤刑，张三侯以兴武。告善之旌，登闻之鼓，节晷漏于钟律，架危楼之筍簴，以辨内外之差，以正东西之序。天光流于紫庭，倒景入于朱户。腾祥云之郁霭，映旭日之葱茏。清渠导于元气，玉树生于景风。夷坦数里，徘徊无穷。罗千乘与万骑，曾不得半乎其中。厥初经营，天下既乂，文物未周，孤其壮丽。盖重施于劳，非不怀也。乃眷睿孙，睿孙开元。万晏清而大和，奄书契之所论。既克广于崇构，声明备而益尊，盖圣皇之孝也，挥绰变化兮动摇乾坤。其东于是弘文教而开馆，对日华之清阈，盖左学之遗制，协前王之讲德。其西于是延载笔之良史，俯月华之峻扉，集贤人于别殿，朝命妇于中闱。王风阐而成化，阴教备而不亏。加以咏周诗而展亲，睦鲁卫而敦叙，因命族之来宴，置更衣之丰宇。至于殿内诸曹，则左右有局，通轩并庑，物有恒司，供无废举。又有银珰珥貂，寺人巷伯，奉宣出纳之命，更践宫中之役。熊罴之旅，董以龙武，矛戟森森，材官羽林。声破丘山，气詟飞沈，爪抉千钧，跟腾百寻。克壮皇威，协比其心。其外则校人掌马，天驷在闲，以备顺游，放牧其间。望我銮和，陟彼高山，犹虑宪章或遗，国容未备，乃立掌匦之司，馆通事之吏，职在达下情于上天，儆王言于有位。壖通太极，澄指龙池，重门内注，复道潜移。幽峻肃以相属，光彤融以熹熹，玄象著明，帝座维三，皇居设位。俯察仰参，翼室正中，游宫次南，北起含光，其容耽耽。总而言之，如山之寿，则曰蓬莱；如日之升，则曰大明。自兹而北，燕游所经，达天苑囿，不可殚名。周庐更呵，匝以环卫。南端百仞，上级霄际，却视崟，经途广深，缭以层城，黕为重阴。至若时雨膏田，九农畅，云归山宂，倏以昭旷。白日丽于宫隅，混晶光而益壮。于是风师敛威，纤壒不升，颖绝摇芒，叶无翻棱。自中徂外，镜洗川澄，弦直闾阎，井画沟塍。靡迤秦山，陂随汉陵。知稼穑之艰难，见皇王之废兴。及乎玄冥戒寒，海神飞雪，瑶城粉野，琪树森列，玉宇璇阶。云门露阙，天华爽霁，朗日朝彻，赤旗绛庭，朱柱艳月。仰白帝而金精开，据河宫而银烛发。其或蛮夷不至，帝用兴戎，降元师于天上，发神谋于禁中。皇灵震耀，殄厥渠凶，矫矫武臣，此焉献功。效俘虏而陈器械，恢莫大之威容。尔乃时殷仲冬，日正南至，上公奉斝，群后在位。一人寿昌，万国承赐式，燕以乐欣欣且醉，乃撞宫悬，砅碣天地。

及乎献岁元辰，东风发春，悬法象魏，与人惟新。俨文物于王庭，兼九伐而宿陈。威仪之严，山岳振振，若太一披絪缊而俯百神。既而咸造勿亵，会朝清明，璿柄指寅，寝闱发扃。皇帝御衮龙之法服，佩苍璧之纯精，执镇圭，导朱纮，降辇登阶，微闻玉声。于是典礼之官，赞王就位，南面穆然。至若甸侯采卫，要荒闽貊，输其方赆，罔不来格。统以千官，六卿二伯，司仪叙进，象胥重译。肃肃委皮，乾乾奠璧，设以庭燎。天烘地赫，雷鼓殷殷，朱干玉戚，神簴如生。熊罴愕眙，危昂歇向，歊焰喷射，金根玉辂。太常少伯，火烈门旂，霜交陛戟，乃进元元以观礼，珿亿兆之增。金吾南首，麾之以肱，递攀援而耸仰，齐屦企而冠腾。太史来告，卿云勃兴，洒丰泽于生人，答上玄之休征。申命司寇缓刑，冢卿降德。祑山川而问耆老，周雨露而均邦国。华戎竭欢，喜气阗塞。揭金鸡于太清，炫晨阳于正色。庆抃之声，不逾辰而雷四域。当斯时也，驱周骤汉，于廓焕烂，王临于朝，天地贞观，灵宫岩岩，上下交赞。盖所以法乾道而遵帝度，岂唯安体而明威者哉？

夫瑶台之靡，不可以刑万国；土阶之陋，不可以仪天地。奢不逊而俭固，允执中于大位。《洪范》曰：皇建其有极，富哉上圣之宏议也。诗歌楚室，颂美泮宫，诸侯之事也；云梦甘泉，晏恢景福，僻王之志也。论诸侯，曷若戴天子；嘉僻王，曷若尊圣人。烈烈盛唐，祖武宗文，太古赧德，六王惭勋。而政本乎慈，用过乎俭。夫苍生所奉者惟君，所爱者惟亲。宁有君亲宅体于卑室，而赤子得安其身乎？故有熊明庭，帝姚总期，从人欲也。天垂定星，易有大壮，君人者法焉。圣朝犹斥其华而凭其质。今是殿也者，唯铁石丹素，无加饰焉。身居玄眇，心与万姓同畎亩之劳。是以临众，何众不宾；以是享神，何神不若？其德欤！虽欲宫昆仑而馆不周，城八极而隍四海，犹未足储鸿醇而俯丕耀，岂咸镐一京之所在？崇四续之前式，敕怀铅之小臣，俾仇书于禁中，正百代之遗文。由是循环天造，耳目惟新，敢颂成功，告于神宗。无愧斯干之什，式昭圣德之容。颂曰：

帝作含元，含元言言。萃若日观，呀为天门。太阶三层，达于昆仑。镇兹秦野，揭以周原。列文祖宗，永锡孝孙。孝孙有庆，于以施令。奄甸万姓，受天休命。歌之颂之，管磬宜之。穆穆皇居，寿考无期。

既成斯文，客有观之上者，对曰：前王之尤祥绝瑞，乃圣朝之细事。今休征以厌于聪明，颂声亦饫于天意。和歌窃抃，乃臣子之本志，又焉足以荐闻哉？客曰：不然。今至尊明发不寐，有怀先皇，周文之孝也；允恭克让，光溢海外，尧舜之谦也。自即位以来，上下之休嘉，神人之咏歌，歌于睿躬则固辞，颂于宗庙则无楶。今吾子之文明，昭乎累圣之耿光，美于大君之孝德。可进而退，宜言而默，使雅颂之音，卷而不舒，犹坦荡其胸臆，无乃过欤！为人之下者，有可达于君亲，虽滨于死，亦冒行之，况宗庙启其心哉！臣华常闻迁善之规，愿附升歌之末。